
Poslovni broj: St-528/2026-9


Republika Hrvatska
  Trgovački sud u 
         Osijeku                                                                   Poslovni broj: St-528/2026-9


Z A P I S N I K

sa ročišta radi rasprave o pretpostavkama za otvaranje stečajnog postupka nad dužnikom MANDIĆ-GRADEX, d.o.o. za građenje, prijevoz i trgovinu, Trnovac, Trnovac 26, MBS: 050015227, OIB: 93235455505, održanog kod Trgovačkog suda u Osijeku, 20. listopada 2026.  

Nazočni od strane suda:
Željka Matijević, sudac
Gordana Harc, zapisničar  

Početak u 10,30 sati.

Utvrđuje se da su u sudnici prisutni:
 - privremena stečajna upraviteljica – Ivana Kalkan
 - za vjerovnika ŽDO Osijek – Mia Mataija, državnoodvjetnička savjetnica
 - zakonski zastupnik Mandić Darko uz punomoćnicu odvjetnicu Marina Gregurić-Blekić
 

Utvrđuje se da je privremena stečajna upraviteljica podnijela pisano izvješće o financijsko gospodarskom položaju stečajnog dužnika. Privremena stečajna upraviteljica ostaje kod izvješća u kojem navodi da je kod dužnika utvrđena nesposobnost za plaćanje kao stečajni razlog iz čl. 6. Stečajnog zakona te da je prema prikupljenim podacima i informacijama utvrđeno kako je dužnik nesposoban za plaćanje i prezadužen.

Zakonski zastupnik dužnika navodi da je vidio izvješće privremene stečajne upraviteljice te potvrđuje da je sve navedeno točno. U spis predaje popis imovine i obveza. Navodi da nema nekretnina. Pokretnine, odnosno vozila su prodana, odnosno pravo korištenja je preuzeto. Jedno vozilo je prodano u 2023. a drugo u 2022. godini. Također se u popisu navodi i popis potraživanja dužnika prema trećim osobama, od navedenih pet potraživanja, četvrto i peto su zatvorena na način da je prema društvo Poduzetništvo Tomek d.o.o. izvršena kompenzacija za cjelokupni iznos od 21.965,00 eura, dok u odnosu na društvo Elektron d.o.o. navodi da postoji mogućnost naplate od strane trećeg društva. Navodi da nije u mogućnosti podmiriti dugovanje i nastaviti poslovanje.

Privremena stečajna upraviteljica postavlja pitanje zakonskom zastupniku da pojasni stanje iz bruto bilance na dan 31. 12. 2025. u kojem se navodi da dužnik ima dugotrajnu imovinu ukupne vrijednosti 51.703,67 eura a koja se sastoji od postrojenja, računalne opreme, alata, pogonskog inventara i transportne imovine, sudeći prema navodima bilance. Međutim, zakonski zastupnik tvrdi da mu nije poznato što je točno navedeno u bilanci te tvrdi da dužnik ne posjeduje nikakvu imovinu od navedene, da je u vlasništvu bio jedino bagera koji je prodan 13. 6. 2024. godine. 
Privremena stečajna upraviteljica smatra da je potrebno da je z.z. i knjigovodstvo dužnika dostavi još podataka kako bi mogla predložiti daljnji nastavak postupka, odnosno utvrditi postoje li uvjeti za provođenje stečajnog postupka. 

Zakonski zastupnik se obvezuje dostaviti dodatnu dokumentaciju privremenoj stečajnoj upraviteljici. 
	
	Punomoćnica ŽDO  navodi da je suglasna s prijedlogom privremene stečajne upraviteljice.
		 
	Sud donosi
r j e š e nj e

Današnje ročište se odgađa, a slijedeće se zakazuje za 25. studeni 2026. u 11:00 sati. 

Dovršeno u 11:00 sati

